钦定古今图书集成/明伦汇编/氏族典/第178卷 > 田忠良
## 钦定古今图书集成/明伦汇编/氏族典/第178卷 > 田忠良

按《元史田忠良传》：忠良，字正卿，其先平阳赵城人，金
亡徙中山。忠良好学，通儒家杂家言，尝识太保刘秉
忠于微时，秉忠荐于世祖，遣使召至，送司天台，给笔
札，令秉忠试星历、遁甲诸书。秉忠奏曰：“所试皆通，司
天，诸生鲜有及者。”诏官之司天。至元十八年，特命为
太常丞，迁太常少卿。二十四年，请建太社于朝右，建
郊坛于国南。俄兼引进使。二十九年，迁太常卿。大德
元年，迁昭文馆大学士、中奉大夫，兼太常太卿。十一
年，成宗崩，阿忽台等持异谋，将以皇后教祔成宗于
庙，忠良争不从。武宗即位，进荣禄大夫、大司徒。仁宗
即位，又进光禄大夫，领太常礼仪院事。延祐四年正
月卒，年七十五。追封赵国公，谥忠献。子天泽，翰林侍讲学士、嘉议大夫、知制诰兼修国史。